ཉིན་དེའི་སྔ་དྲོ་དུས་ཚོད་༩བར་ཞིང་ཆེན་དང་གྲོང་ཁྱེར་གྱི་འབྲེལ་ཡོད་འགོ་ཁྲིད་དང་།ཚོགས་མི་རྣམས་ཙོང་ཁ་དགོན་པའི་ཚད་རིག་ལྷན་ཚོགས་ཀྱི་ཚོམས་ཆེན་དུ་ཕེབས་ནས་མཛད་སྒོར་ཞུགས།ཐེངས་འདིའི་ཚོགས་ཆེན་སྐབས་སུ་ཚད་རིག་ལྷན་ཚོགས་ཀྱི་ཚོགས་གཙོ་གཞོན་པ།མཚོ་སྔོན་མི་རིགས་སློབ་ཆེན་གྱི་བོད་རིག་པའི་སློབ་གླིང་གི་གླིང་གཙོ་ཟླ་བས་ཚོགས་འདུའི་འགོ་འཛིན་བྱས་པ་དང་།ཚད་རིག་ལྷན་ཚོགས་ཀྱི་ཚོགས་གཙོ།པཎ་ཆེན་ཚད་མའི་སློབ་གླིང་གི་སློབ་གཙོ།ཙོང་ཁ་བརྩེ་ཆེན་དར་རྒྱས་གླིང་གི་དགོན་གཙོ་སྒར་བ་ངག་དབང་བཟང་བོ་མཆོག་གིས་གཏམ་བཤད་གནང་།མཚོ་སྔོན་ཞིང་ཆེན་ཚད་རིག་ལྷན་ཚོགས་ཀྱི་དྲུང་ཆེ་གཞོན་པ་དཀོན་མཆོག་རྒྱ་མཚོས་མཚོ་སྔོན་ཞིང་ཆེན་ཚད་རིག་ལྷན་ཚོགས་ཀྱི་ལོ་གཅིག་གི་བྱ་བའི་སྙན་ཞུ་ཕུལ།ཐེངས་འདིའི་བགྲོ་གླེང་གི་བརྗོད་གཞི་ཚད་མའི་གཞུང་ལས་ཕྱོགས་སྒྲའི་སྐོར་ཡིན་པས།ཚོགས་ཆེན་གཏམ་བཤད་སྐབས་སུ་ཚད་རིག་ལྷན་ཚོགས་ཀྱི་ཚོགས་གཙོ་སྒར་བ་ངག་དབང་བཟང་པོ་མཆོག་གིས་ཚད་མ་རྣམ་འགྲེལ་གྱི་ཕྱོགས་སྒྲའི་རྩོད་པ་ལྔ་དང་དེའི་ཕྱོགས་སྔའི་རྒོལ་བ་ལ་དཔྱད་པ།དང་།མཚོ་སྔོན་མི་རིགས་སློབ་ཆེན་བོད་རིག་པའི་སློབ་གླིང་གི་གླིང་གཙོ་ཟླ་བས་རྒྱ་བོད་ཚད་མ་རིག་པའི་རྟགས་ཚུལ་དང་པོ་ཕྱོགས་ཆོས་སྐོར་གྱི་དཔྱད་བསྡུར།དང་།མཚོ་སྔོན་མི་རིགས་སློབ་ཆེན་གྱི་དགེ་རྒན་ཆེན་མོ་འོད་ཟེར་རྒྱ་མཚོས་ཚད་མའི་གཞུང་ལས་ཕྱོགས་སྒྲའི་དོགས་པ་འགའ་ལ་དཔྱད་པ།དང་།མཚོ་སྔོན་ཞིང་ཆེན་ཚད་རིག་ལྷན་ཚོགས་ཀྱི་དྲུང་ཆེ་གཞོན་པ་སྟག་འབུམ་རྒྱལ་གྱིས་ཕྱོགས་ཆོས་ཀྱི་མཚན་ཉིད་ཀྱི་བསལ་བྱ་དཔྱད་པ།པཎ་ཆེན་ཚད་མའི་སློབ་གླིང་གི་བློ་བཟང་རྣམ་རྒྱལ་གྱིས་ཕྱོགས་ཆོས་ཀྱི་རྩོད་པའི་སྐོར་ལ་ཅུང་ཙམ་དཔྱད་པ།དང་།འགར་རྩེ་དགོན་པའི་དགེ་བཤེས་འགར་ཚུལ་ཁྲིམས་ཀྱིས་ཕྱོགས་ཆོས་དང་དེའི་སྐབས་ཀྱི་རྩོད་པའི་སྐོར་གླེང་བ།དང་།ལ་མོ་བདེ་ཆེན་གྱི་ཀུན་བཟང་རྒྱ་མཚོས་ཕྱོགས་སྒྲའི་རྩོད་པ་ལྔའི་རིགས་པ་དང་རྩོད་ཚུལ་ལ་རོབ་ཙམ་དཔྱད་པ།ཞེས་པའི་དཔྱད་རྩོམ་སྐོར་ནས་གཏམ་བཤད་རྒྱ་ཆེར་སྤེལ།